Mirai Shōnen Konan

japanska je anime serija fantastike koja je emitirana u Japanu između travnja i listopada 1978., utorkom u 19:30-20:00. Seriju, koja obuhvaća 26 epizoda, je producirao *Nippon Animation* a režirali su je Hayao Miyazaki, Isao Takahata i Keiji Hayakawa. Radnja, koja se odigrava u post-apokaliptičnoj budućnosti u kojoj naslovni dječak mora spasiti djevojku Lanu od zlih vladara Industrije, je labava, neslužbena adaptacija ZF romana *[[The Incredible Tide]]* kojeg je 1970. napisao Alexander Key.
 
Video igru po seriji objavio je Telenet Japan 1992. na NEC-ovoj PC Engine konzoli. U prvom izdanju časopisa *Animage* u veljači 1980., *Future Boy Conan* je osvojio 13. mjesto na listi najboljih animea godine sa 170 glasova, dok je Conan izabran za 11. najomiljenijeg anime muškog lika godine sa 169 glasova,. U idućem izdanju, u listopadu 1980., *Conan* se opet našao na listi najboljih animea godine, ovog puta na 14. mjestu, ali sa više glasova - 180 - dok je Conan izabran za 17. najomiljenijeg anime lika sa 113 glasova. 2005., **TV Asahi** je objavio dvije liste "100 najboljih animiranih ostvarenja". *Future Boy Conan* se našao na listi koja je sastavljena prema anketi provedenoj diljem nacije, na 57. mjestu

Serija je prevedena na razne jezike: na francuski, španjolski, portugalski, arapski, kantonski, korejski, turski i druge.

## Radnja
Zemlja nakon Trećeg svjetskog rata. Iako su ih znanstvenici upozorili na posljedice, velike sile su svejedno pokrenule rat magnetskim oružjima koja su poremetila magnetsko polje Zemlje te su potresi i poplave uništili civilizaciju. Zemljina kora je oštećena te su kontinenti odvojeni i polako tonu pod more. Neki ljudi su pokušali naći spas u svemiru, ali su se brodovi morali vratiti natrag. 20 godina nakon tih događaja, 2022., Conan je 12-godišnji dječak koji živi zajedno sa djedom na jednom otoku. Oni su naizgled jedini preživjeli nakon nemilih događaja, na otoku koji je nekako izbjegao uništenje i ostao netaknut, sve dok Conan jednog dana ne nađe 11-godišnju djevojku Lanu, onesviještenu na morskoj plaži. Ona bježi od Industrije, otoka koji želi natjerati njenog djeda da im preda tajne solarne energije uz pomoć koje će vladati svijetom. Upravo ti ljudi koji ju progone su krivi za propast svijeta prije 20 godina. Nakon što je Lana oteta, Conan kreće u pustolovinu da ju spasi.

## Glasovi
* Noriko Ohara - Conan
* Mieko Nobusawa - Lana
* Hideyuki Tanaka - Cheet
* Hiroshi Masuoka - Gutch
* Hiroya Ishimaru - Orlo
* Ichirô Nagai - Dyce
* Iemasa Kayumi - Lepka
* Issei Futamata - Pasco

## Recenzije
Connor McCarty je seriji na websiteu THEM Anime Reviews dala seriji pet od pet zvijezdica: "Ovdje su neki od najnevjerojatnijih, napamtljivijih likova koje sam ikada vidjela u animeu...*Future Boy Conan* je savršen primjer što bi anime trebao biti. Intrigantna, višeslojna priča sa puno kreativnih ZF i fantastičnih ideja i dražesnih, arhetipnih likova koji vas svejedno nikada ne prestaju impresionirati. Produkcijske vrijednosti, iako zastarjele, su vrhunske te uspijevaju naglasiti seriju u svoj njenoj veličini. Također je, podudarno, prototip za sva kasnija Miyazakijeva ostvarenja, i elementi svakog pojedinog filma na kojem je radio se mogu naći ovdje, predivno iskorišteni da pokrenu ovu predivnu pustolovinu. Morate ovo vidjeti, pogotovo ljubitelji Miyazakija."

Recenzent na Nihonreview je dao ocjenu 7 od 10 te prigovarao da je to najmanje suptilno Miyazakijevo ostvarenje zbog jednodimenzionalnog zlikovca i kritike industrijalizacije: "*Conan* je u biti film studija Ghibli od 26 epizoda. Njegov pustolovni ton je usporediv sa *[[Nausicaä of the Valley of the Wind|Nausicaa of the Valley of the Wind]]* ili *[[Castle in the Sky]]* ili *[[Kiki’s Delivery Service]]* ili kojeg god. Iako je radnja povremeno teška, *Future Boy Conan* je većinom lagana zabava."

I kritičar na websiteu Anime Academy je uočio kako serija dijeli sličnosti sa Miyazakijevim kasnijim filmom *Castle in the Sky*, ali da dijeli i njegovu kvalitetu te seriji dao ocjenu 88%: "Puno tema ovog animea su poznate onome tko je pogledao Miyazakijeva ranija ostvarenja, uključujući tonu letećih sprava i teška količina strave koju čovječanstvo može nanijeti na prirodni okoliš. Kao i obično, poruke nisu nametljive jer su dobro integrirane u anime koji je zapravo vrlo zabavan. Većina ove serije je komična akcija sa par težih scena između. Akcija nije osobito uvjerljiva, ali je sigurno zabavna".

## Reference

## Vanjske veze
* 
* ''Future Boy Conan'' na Anime News Network
* Sažetak serije  na Nippon Animation
* ''Future Boy Conan'' na MyAnimeList